b'\n_START_ARTICLE_\nThisted\n_START_SECTION_\nOprindelse til byens navn\n_START_PARAGRAPH_\nForleddet er gudenavnet Tyr, (jf. tirsdag). Efterleddet er ordet sted, og navnet betyder alts\xc3\xa5 "Stedet viet til Tyr".\n_START_SECTION_\nMiddelalderen\n_START_PARAGRAPH_\nDen f\xc3\xb8rste navngivne stormand er Tord Amdis\xc3\xb8n, hvis navn findes p\xc3\xa5 en runesten fra 1100-tallet, i dag indmuret i kirket\xc3\xa5rnets fod. Der er fundet spor af en tidlig middelalderby og handelsplads, fra 1200-tallet, under det nuv\xc3\xa6rende Storetorv og Storegade._NEWLINE_Navnet forekommer vistnok f\xc3\xb8rste gang i et brev af 1367 som Thystadth, og byen kaldes i 1374 landsby ("villa"); den omtales sammen med Hovs\xc3\xb8r i \xc3\x98sterild Sogn som en slags losse- og ladeplads for omegnen. Dette tillige med at der ved byen har ligget et kapel og en bispeg\xc3\xa5rd, Thistedgaard eller Thisted Bispegaard, hvor biskopperne af B\xc3\xb8rglum undertiden opholdt sig, er vidnesbyrd om, at byen allerede i middelalderen har v\xc3\xa6ret mere end en almindelig landsby. Dens k\xc3\xb8bstadsprivilegier, som den  f\xc3\xb8rst skal have f\xc3\xa5et af en af de sidste B\xc3\xb8rglumbisper (hvilket ogs\xc3\xa5 dens segl synes at tyde p\xc3\xa5), blev bekr\xc3\xa6ftede af Frederik I "for Bisp Stygge Krumpens Skyld" den 10. august 1524, hvorved dens borgere fik samme rettigheder som borgerne i Viborg. Bekr\xc3\xa6ftelsen gentoges allerede 1528, vel n\xc3\xa6rmest med hensyn til Hovs\xc3\xb8r, der var Thisteds rival l\xc3\xa6nge efter, at denne var bleven k\xc3\xb8bstad, og selv ogs\xc3\xa5 for en ganske kort tid blev det. Allerede 1524 havde Thisted borgmester og r\xc3\xa5d. Rivaliseringen mellem Thisted og Hovs\xc3\xb8r gav sig det udslag, at borgere fra Thisted under Grevens Fejde, da Skipper Clement havde sendt en mand, Oluf Dus, til Thy for at rejse de lokale til opr\xc3\xb8r, angreb Jep Friis\' g\xc3\xa5rd \xe2\x80\x9dLyngholm\xe2\x80\x9d og br\xc3\xa6ndte g\xc3\xa5rden af. Jep Friis var en af Hovs\xc3\xb8rs velyndere._NEWLINE_Byen voksede, og den nuv\xc3\xa6rende gotiske kirke "Vor Frue" afl\xc3\xb8ste den mindre romanske kirke omkring 1490. Kirken havde latinskole tilknyttet.\n_START_SECTION_\nRen\xc3\xa6ssancen\n_START_PARAGRAPH_\nK\xc3\xb8bstadsrettighederne blev bekr\xc3\xa6ftede i 1545, 1560, 1598 og 1648._NEWLINE_I 1552 var det n\xc3\xa6r kommet til alvorlig konflikt med Kronen, da kongen havde erfaret, at mange i byen, siden han havde givet den k\xc3\xb8bstadsfriheder, egenr\xc3\xa5digt havde solgt deres g\xc3\xa5rde til riddersm\xc3\xa6nd, pr\xc3\xa6ster og andre, hvorved Kronens og byens ret forkr\xc3\xa6nkedes, hvorfor det blev p\xc3\xa5lagt borgmester og r\xc3\xa5d at forbyde s\xc3\xa5dan handel og at f\xc3\xa5 dem, der havde solgt deres ejendom, til at indfri den igen, eller ogs\xc3\xa5 skulle de have ejendommene forbrudte. At Hovs\xc3\xb8r stadig har foruroliget byen, kan vel ses af et kongeligt brev af 15. juli 1572 , hvorved det efter borgernes klage forbydes b\xc3\xb8nderne i omegnen at drive sejlads og k\xc3\xb8bmandsskab med landk\xc3\xb8b imod byens privilegier. Byen blev dog ikke nogen betydelig by i datiden, dertil var sejladsen p\xc3\xa5 Limfjorden for besv\xc3\xa6rlig. Ogs\xc3\xa5 store Ildebrande som 1608 og 1620 og en betydelig vandflod i februar 1622 h\xc3\xa6mmede dens fremv\xc3\xa6kst. I 1627, da de kejserlige kommiss\xc3\xa6rer kom til byen, havde den 1.276 indbyggere (samt 183 heste, 318 stk. hornkv\xc3\xa6g, 349 f\xc3\xa5r og 319 svin). Det 17. \xc3\xa5rhundredes Krige hjems\xc3\xb8gte den som s\xc3\xa5 mange af de jyske byer, navnlig skulle de svenske have huseret sv\xc3\xa6rt i Thisted i 1644 og 1658.\n_START_SECTION_\nUnder enev\xc3\xa6lden\n_START_PARAGRAPH_\nI 1672 havde byen 1.000 indbyggere. I 1681 klagede Aalborg over, at Thisteds borgere gjorde indgreb i dens handel, og ved forordning af 28. januar 1682 indskr\xc3\xa6nkedes Thisteds \xc3\xb8vrighed til en byfoged, og det blev forbudt den at drive udenlandsk handel. I 1769 havde byen kun 815 indbyggere. _NEWLINE_Flere af byens kvinder blev i \xc3\xa5rene 1696-98 udsat for hekseprocesser, blandt disse kvinder var adelskvinden Ane S\xc3\xb8e. Pr\xc3\xa6sten Ole Bj\xc3\xb8rn var i spidsen for anklagerne. De blev senere tilbagevist af en kongelig kommission og kvinderne frikendt. Ole Bj\xc3\xb8rn blev landsforvist for sin andel i sagerne.\n_START_SECTION_\nDen tidlige industrialisering\n_START_PARAGRAPH_\nF\xc3\xb8rst ved midten af det 19. \xc3\xa5rhundrede, da den havde f\xc3\xa5et en Havn, begyndte byen at h\xc3\xa6ve sig. Anl\xc3\xa6ggelsen af jernbanen bidrog til yderligere fremgang, og gunstigere forhold ved Thybor\xc3\xb8n ville gavne den endnu mere. _NEWLINE_Thisted havde omkring 1900 \xc3\xa5rlig 8 markeder: 1 i feb. og 1 i marts med heste, 1 i april og 1 i maj med kreaturer, 1 i juni med heste og uld, 1 i september med heste, kv\xc3\xa6g og f\xc3\xa5r, 1 i september med kv\xc3\xa6g, f\xc3\xa5r og heste og 1 i oktober med kv\xc3\xa6g, f\xc3\xa5r og uld. Torvedag var hver onsdag og l\xc3\xb8rdag._NEWLINE_Af fabrikker og industrielle anl\xc3\xa6g havde byen omkring midten af 1800-tallet: 1 bogtrykkeri, flere kalkbr\xc3\xa6nderier, 1 jernst\xc3\xb8beri, 1 tobaksfabrik, 2 \xc3\xb8lbryggerier og 1 br\xc3\xa6ndevinsbr\xc3\xa6nderi. Af fabrikker og industrier havde byen i 1871: 1 bogtrykkeri, flere kalkbr\xc3\xa6nderier, 1 skibsbyggeri, 1 jernst\xc3\xb8beri, 3 \xc3\xb8lbryggerier, 1 br\xc3\xa6ndevinsbr\xc3\xa6nderi. Af fabrikker og industrielle anl\xc3\xa6g havde byen omkring \xc3\xa5rhundredeskiftet: Maskinfabrikken og jernst\xc3\xb8beriet "Thy", 3 skibsbyggerier, 1 kradsuldfabrik, 2 uldspinderier, flere dampfarverier, 1 dampm\xc3\xb8lle, 1 tobaksfabrik, 2 kalkbr\xc3\xa6nderier, fiere \xc3\xb8lbryggerier, deriblandt et bayersk \xc3\xb8lbryggeri, 1 f\xc3\xa6llesmejeri, 1 svineslagteri, 2 bogtrykkerier, m. m. _NEWLINE_I Thisted blev udgivet 2 aviser: "Thisted Amts Avis" og "Thisted Amtstidende"._NEWLINE_Thisteds befolkning var stigende i slutningen af 1800-tallet og begyndelsen af 1900-tallet: 2.342 i 1850, 2.763 i 1855, 3.126 i 1860, 3.552 i 1870, 4.184 i 1880, 5.421 i 1890, 6.072 i 1901, 6.520 i 1906 og 6.804 i 1911._NEWLINE_Efter n\xc3\xa6ringsveje fordeltes folkem\xc3\xa6ngden 1890 i f\xc3\xb8lgende grupper, omfattende b\xc3\xa5de fors\xc3\xb8rgere og fors\xc3\xb8rgede: 583 levede af immateriel virksomhed, 238 af jordbrug, 59 af gartneri, 99 af fiskeri, 144 af skibsfart, 2.071 af industri, 1.146 af handel, 705 af forskellig daglejervirksomhed, 241 af deres midler, 132 n\xc3\xb8d almisse, og 3 sad i f\xc3\xa6ngsel. If\xc3\xb8lge en opg\xc3\xb8relse i 1906 var indbyggertallet 6.520, heraf ern\xc3\xa6rede 493 sig ved immateriel virksomhed, 276 ved landbrug, skovbrug og mejeridrift, 190 ved fiskeri, 3.191 ved h\xc3\xa5ndv\xc3\xa6rk og industri, 1.274 ved handel med mere, 486 ved samf\xc3\xa6rdsel, 245 var aft\xc3\xa6gtsfolk, 296 levede af offentlig underst\xc3\xb8ttelse og 69 af anden eller uangiven virksomhed. Ved siden af industri var handel og skibsfart ret vigtige og ville vel v\xc3\xa6re det endnu mere, hvis det lykkedes at g\xc3\xb8re Thybor\xc3\xb8n Kanal tilg\xc3\xa6ngelig for st\xc3\xb8rre skibe. Byen havde tidligere drevet en temmelig anselig handel p\xc3\xa5 udlandet, navnlig England og Norge, men den var nu st\xc3\xa6rkt aftagende. Efter fiskeriberetningen 1897-98 indbragte fiskeriet i Thisted og landsognet, der havde 25 b\xc3\xa5de, omkring 26.000 Kr.; der fiskedes s\xc3\xa6rlig \xc3\xa5l, flynder, sild og torsk.\n_START_SECTION_\nBeskrivelse\n_START_PARAGRAPH_\nBykernen er kendetegnet ved snoede gader, der flere steder rummer pladser og torve med mange forskellige bygninger, der repr\xc3\xa6senterer arkitektur fra flere \xc3\xa5rhundreder. Mest kendt er den gotiske kirke fra ca. 1490, flere borgerhuse fra 17-1800-tallet, Det gamle R\xc3\xa5dhus fra 1853, tegnet af arkitekt Michael Gottlieb Bindesb\xc3\xb8ll. Toldboden og jernbanestationen er bygget i 1884. _NEWLINE_Byens tidligere administrationsbygning ved Nytorv er bygget i 1917. Museet er fra 1924, og Hovedbiblioteket p\xc3\xa5 Tingstrupvej er en karakteristisk funkisbygning fra 1938, arkitekt Jens Foged. Det nuv\xc3\xa6rende R\xc3\xa5dhus er fra 1974. I udkanten af byen ligger gymnasiet fra 1975, arkitekterne Friis & Molkte og Thy Uddannelsescenter 2004, arkitekter Richter & Kjaer. Desuden er der en del moderne byggeri i bymidten, blandt andet et stort center, I.P.Jacobsen Centret, med butikker og moderne lejligheder. Centret er opkaldt efter forfatteren J.P. Jacobsen. Flere stilarter giver hinanden med- og modspil og kan ses koncentreret omkring den store smukke plads midt i byen, Store Torv, hvor der er turistbureau og kunstudstillinger i Det gamle R\xc3\xa5dhus, Thisted Museum samt moderne butikker og caf\xc3\xa9er.\n_START_SECTION_\nAndelsbev\xc3\xa6gelsen og Danmarks f\xc3\xb8rste brugsforening\n_START_PARAGRAPH_\nDen danske andelsbev\xc3\xa6gelse begyndte med Thisted Arbejderforening, og Danmarks f\xc3\xb8rste brugsforening blev oprettet i 1866 af provst Hans Chr. Sonne.\n_START_SECTION_\nGeografi\n_START_PARAGRAPH_\nThisted ligger p\xc3\xa5 tre h\xc3\xb8jdedrag eller byh\xc3\xb8je, delt af to vandl\xc3\xb8b ned mod Limfjorden. Fra sydvest h\xc3\xa6ver det f\xc3\xb8rste h\xc3\xb8jdedrag sig med Simons bakke, med bydelene Silstrup, Dragsb\xc3\xa6k og Tilsted. Disse bydele afgr\xc3\xa6nses fra centru af den lille Tilsted \xc3\x85, "Dragsb\xc3\xa6kken". P\xc3\xa5 den anden side af \xc3\xa5en h\xc3\xa6ver den dominerende bydel sig, selve det centrale h\xc3\xb8jdedrag, som en langstrakt \xc3\xa5s fra Torp og Tingstrup i Vestbyen ned mod byens centrum ved Limfjorden, og den b\xc3\xa6rer bykernen og hele den gamle k\xc3\xb8bstad ned mod havnen. Lidt \xc3\xb8st for byens centrum l\xc3\xb8ber Skinnerup \xc3\x85, inden den nord\xc3\xb8stlige og tredje bydel h\xc3\xa6ver sig med bydelene \xc3\x98sterbakken, Lerpytter, F\xc3\xa5rtoft og Rolighed, i daglig tale \xc3\x98stbyen._NEWLINE_Vest for byen, langs havet, ligger Nationalpark Thy, et omr\xc3\xa5de der best\xc3\xa5r af klitheder og anden kystn\xc3\xa6r flora og fauna. Nationalparken ligger langs Vesterhavet og rummer barsk, storsl\xc3\xa5et og varieret natur.\n_START_SECTION_\nHavnen\n_START_PARAGRAPH_\nHavnen midt i byen har flere funktioner, dels som trafikhavn for coastere og almindelig skibstrafik, dels er den rekreativ med lystb\xc3\xa5dehavn, cafe\xc3\xa9r og restauranter samt servicefunktioner. Fjorden, havnen og strandene ved byen giver plads for aktiviteter som sejlads, badning, surfsport og roning i b\xc3\xa5d eller kajak samt dykning i Thisted Bredning. Havneomr\xc3\xa5det er for nylig renoveret og har udsigt over Thisted Bredning til moler klinterne, blandt andet Hanklit, p\xc3\xa5 Mors. Der er lavet cablepark ved Synopalhavnen i \xc3\x98stbyen, dette spot giver mulighed for vandski, funboard mv. og kaldes "Cold Hawaii Inland".\n_START_SECTION_\nJernbanen\n_START_PARAGRAPH_\nThisted er endestation for Thybanen og var 1904-69 endestation for Thisted-Fjerritslev Jernbane.\n_START_SECTION_\nVeje\n_START_PARAGRAPH_\nAd den store ringvej ledes hovedvejene A11 (Aalborg-Den tyske gr\xc3\xa6nse) og A26 (Aarhus-Hanstholm) til byen.\n_START_SECTION_\nAnden uddannelse og undervisning\n_START_PARAGRAPH_\nByen har seks skoler: fire folkeskoler, heraf to med overbygning, samt to friskoler._NEWLINE_Der er flere ungdoms-, erhvervs- og videreg\xc3\xa5ende uddannelsesinstitutioner i byen: EUC Nordvest, Thisted Gymnasium, Sosu-skolen og Thy Uddannelsescenter med flere uddannelser p\xc3\xa5 akademi-, bachelor- og masterniveau. Et par tusinde studerende tager deres uddannelser p\xc3\xa5 dette campus i byens nordlige udkant. Et nyt kollegium blev en del af uddannelses campus i 2015.  Thy-Mors HF & VUC ligger p\xc3\xa5 Munkevej._NEWLINE_Thisted Gymnasium har indviet Teutonersalen i sep. 2012 med plads til gymnasiets 700 elever og ansattte samt til kulturarrangementer, forestillinger og koncerter. Gymnasiet har en stor samling af moderne kunst.\n_START_SECTION_\nIndustri\n_START_PARAGRAPH_\nThisted har en klynge af industrier indenfor f\xc3\xb8devareproduktion: Tican Slagteriet, Dragsb\xc3\xa6k Maltfabrik, Dragsb\xc3\xa6k Magarinefabrik, Thisted Bryghus og Premier Is. _NEWLINE_En r\xc3\xa6kke virksomheder i og omkring byen er opst\xc3\xa5et omkring industrialiseringen af landbruget i midten af 1900-tallet. Det g\xc3\xa6lder Sj\xc3\xb8rring Maskinfabrik, CSK St\xc3\xa5lindustri (har opk\xc3\xb8bt det tidl. Thy St\xc3\xa5lbyg) og Cimbria Unigrain. Disse fabrikker har alle r\xc3\xb8dder i landbrugsproduktionen i Thy, og de er alle startet som lokale iv\xc3\xa6rks\xc3\xa6ttervirksomheder og er i dag virksomheder af international betydning. _NEWLINE_Slagteriet Tican, kommunens st\xc3\xb8rste private virksomhed, er kendt for sin luftt\xc3\xb8rrede kammerskinke. Thisted Bryghus er kendt for kvalitets\xc3\xb8l og specialprodukter som porse\xc3\xb8l og \xc3\xb8kologisk \xc3\xb8l. _NEWLINE_Byen har et par moderne hoteller; Hotel Limfjorden med 60 v\xc3\xa6relser og Hotel Thisted med 25 v\xc3\xa6relser.\n_START_SECTION_\nSundhed\n_START_PARAGRAPH_\nThisted har et behandlerhus p\xc3\xa5 havnen, Dokken, som samler en halv snes almene l\xc3\xa6gepraksiser og har speciall\xc3\xa6ger og andre sundhedsfunktioner. Dokken er arbejdsplads for knap 50 personer indenfor sundhedssektoren. En model der s\xc3\xb8ges kopieret andre steder i landet.\n_START_SECTION_\nKultur\n_START_PARAGRAPH_\nByen har et Musikteater med teaterforestillinger, rytmiske og klassiske koncerter, blandt andet den \xc3\xa5rlige Thy Kammermusikfestival/Masterclass. Thisted Musikteater har ca. 100 kulturarrangementer om \xc3\xa5ret. Der er op til 450 siddepladser._NEWLINE_Thy teater er et professionelt egnsteater. Det har base i teaterhuset p\xc3\xa5 Frederikstorv og st\xc3\xa5r bag cirka 150 forestillinger om \xc3\xa5ret, en del som turnevirksomhed rundt i kommunen._NEWLINE_Spillestedet Thy er et professionelt ledet regionalt rytmisk spillested med base i Plantagehuset. Spillestedet er dannet af en gruppe af musikalske foreninger indenfor den rytmiske musik._NEWLINE_Plantagehuset er byens og kommunens kulturhus for den folkelige kultur med mange arrangementer hver uge. Plantagehuset har et levende ungdomsmilj\xc3\xb8 omkring URT (Ungdomsr\xc3\xa5det i Thy) og Alive Festival, der afholdes hvert \xc3\xa5r i august. Plantagehuset er det rytmiske spillested i Thy med \xc3\xb8velokaler og flere foreninger, der arrangerer jazz-, rock- og folk-koncerter i huset med danske og globale musikere. Thy Music Collective er en sammenslutning af bands fra Thy, der bor udenfor Thy, men med r\xc3\xb8dder p\xc3\xa5 egnen. _NEWLINE_Hver sommer er der Thy Rock, en to dages festival i juni, med ca. 10.000 g\xc3\xa6ster begge dage. Det er Thy\xc2\xb4s st\xc3\xb8rste publikums-kulturbegivenhed med hovedsageligt danske poprock-bands. _NEWLINE_Thisted Kirkes drenge- og mandskor er ber\xc3\xb8mt for sin meget h\xc3\xb8je kvalitet. Koret har v\xc3\xa6ret p\xc3\xa5 turn\xc3\xa9 i USA og Australien. Koret har medvirket til, at Thisted er et kraftcenter i Danmark for sang og kormusik. Thisted kirkes klokkespil er p\xc3\xa5 24 klokker, st\xc3\xb8bt p\xc3\xa5 klokkest\xc3\xb8beriet Pierre Paccard i Frankrig, og blev indviet 22. december 2012 . _NEWLINE_Kunstforeningen Det ny Kastet st\xc3\xa5r for skiftende udstillinger af moderne kunst. Udstillingerne foreg\xc3\xa5r p\xc3\xa5 Det gl. R\xc3\xa5dhus p\xc3\xa5 Store Torv._NEWLINE_Thisted Museum er hovedafdeling for Museum Thy, der ogs\xc3\xa5 omfatter en r\xc3\xa6kke museer i omegnen. Thisted Museum har kulturhistoriske udstillinger samt udstillinger om J.P. Jacobsen og Christen Kold og skiftende udstillinger._NEWLINE_Thisted Musikskole og Thisted Bibliotek er aktive kulturformidlere, begge med afdelinger i Hanstholm og Hurup. Musikskolen bygger ny skole ved siden af biblioteket i Thisted. Begge institutioner indg\xc3\xa5r i KulturRummet, et projekt til i alt ca. 50 mill. kr., der i samarbejde med Plantagehuset, URT, Christiansgave og Thisted kommunes kulturafdelingen vil skabe et endnu st\xc3\xb8rre kulturcentrum i Thisted._NEWLINE_Biografen i Thisted hedder Kino 1-2-3 og viser film \xc3\xa5ret rundt, mere end 3000 forestillinger, med et publikum p\xc3\xa5 over 60.000 mennesker.\n_START_SECTION_\nSport\n_START_PARAGRAPH_\nByen har et divisionshold i fodbold, Thisted FC, et h\xc3\xa5ndboldligahold Mors-Thy H\xc3\xa5ndbold, og desuden er der eliteklubber indenfor sv\xc3\xb8mning, cykling, f\xc3\xa6gtning og styrkel\xc3\xb8ft. Thy Cup i h\xc3\xa5ndbold samler hvert \xc3\xa5r n\xc3\xa6sten 2000 spillere mellem jul og nyt\xc3\xa5r. Nordvestjysk golfklub, med en af landets allerbedste baner, ligger i Nystrup plantage, ca. 12\xc2\xa0km. fra Thisted. De store surf spots kaldet "Cold Hawaii" ligger omkring Klitm\xc3\xb8ller ca. 14\xc2\xa0km. nordvest for byen. Klitm\xc3\xb8ller er en ret eksklusiv turist-, bade- og surf-by, som er kendt i store dele af Europa. Hvert \xc3\xa5r holdes store surf events, som world cup, p\xc3\xa5 kysten.\n_START_SECTION_\nPersoner fra Thisted\n_START_PARAGRAPH_\nAdelskvinden Ane S\xc3\xb8e boede i byen og p\xc3\xa5 herreg\xc3\xa5rde omkring Thisted. Forfatteren og videnskabsmanden J.P. Jacobsen, der skrev Fru Marie Grubbe og Niels Lyhne samt oversatte Darwin, blev f\xc3\xb8dt og d\xc3\xb8de i Thisted, p\xc3\xa6dagogen Christen Kold og geografen Malthe Conrad Bruun var fra Thisted, kvindesagsfork\xc3\xa6mperen Kirsten Marie Lomborg "Skov-Kirsten" boede i byen. Bertel Budtz M\xc3\xbbller, forfatter og venstrefl\xc3\xb8jspolitiker, er f\xc3\xb8dt i byen. Jacob Paludans romaner Fugle omkring fyret og J\xc3\xb8rgen Stein tager udgangspunkt i Hanstholm og Thisted. En af landets mest l\xc3\xa6ste forfattere Bent Haller boede mange \xc3\xa5r i byen. _NEWLINE_Stormesteren i skak Bent Larsen kom fra Thisted, og fodboldlandsholdsspilleren Jesper Gr\xc3\xb8nkj\xc3\xa6r er fra Thisted. Andre kendte personligheder fra byen er journalisten Mette Starch, journalisten Reimer Bo Christensen, popduoen Junior Senior og bandet Artificial Brothers (vinder af DRs P4 "Rocktoget"). Dj\'en Kato samt musikeren S\xc3\xb8ren Dahl, der gennem flere \xc3\xa5r har lavet radioprogrammet Caf\xc3\xa9 Hack p\xc3\xa5 Danmarks Radios P4, er fra Thisted._NEWLINE_Borgmester har indtil kommunalvalget i 2017 v\xc3\xa6ret Lene Kjeldgaard (f\xc3\xb8rst V, dern\xc3\xa6st K) med Ib Poulsen (DF) som viceborgmester. Udfaldet af valget bet\xc3\xb8d, at Ulla Vestergaard overtog borgmesterposten._NEWLINE_Thistedkredsen har to folketingsmedlemmer: Simon Kollerup (S) og Torsten Schack (V).\n_START_SECTION_\nAndet\n_START_PARAGRAPH_\nVed Beredskabsstyrelsens kaserne st\xc3\xa5r et malet tr\xc3\xa6kors, samt et stort mosaikrelief. Det er mindesm\xc3\xa6rker rejst af flygninge fra Litauen i 1947. Lejren er ogs\xc3\xa5 kendt som Dragsb\xc3\xa6klejren.'